Subject: ~{e?~}

From: [email-masked] (MINGHUI WANG)
Date: 14 Oct 1993 11:28:14 -0400

《易经》第三十九卦           蹇          水山蹇         坎上艮下  

　　蹇：蹇，利西南，不利东北；利见大人，贞吉。

彖曰：蹇，难也，险在前也。 见险而能止，知矣哉！蹇利西南， 往得中
      也；不利东北，其道穷也。 利见大人，往有功也。 当位贞吉，以
      正邦也。 蹇之时用大矣哉！

象曰：山上有水，蹇；君子以反身修德。
      
　　初六：往蹇，来誉。
　　象曰：往蹇来誉，宜待也。

　　六二：王臣蹇蹇，匪躬之故。
　　象曰：王臣蹇蹇，终无尤也。

　　九三：往蹇来反。
　　象曰：往蹇来反，内喜之也。

　　六四：往蹇来连。
　　象曰：往蹇来连，当位实也。

　　九五：大蹇朋来。
　　象曰：大蹇朋来，以中节也。

　　上六：往蹇来硕，吉；利见大人。
　　象曰：往蹇来硕，志在内也。 利见大人，以从贵也。

                                 蹇卦终