Subject: ~{t^~}

From: [email-masked] (MINGHUI WANG)
Date: 14 Oct 1993 11:39:39 -0400

《易经》第五十二卦           艮          艮为山         艮上艮下  

　　艮：艮其背，不获其身，行其庭，不见其人，无咎。

彖曰：艮，止也。 时止则止，时行则行，动静不失其时，其道光明。 艮
      止，止其所也。 上下敌应，不相与也。 是以不获其身，其庭不见
      其人，无咎也。

象曰：兼山，艮；君子以思不出其位。
      
　　初六：艮其趾，无咎，利永贞。
　　象曰：艮其趾，未失正也。

　　六二：艮其腓，不拯其随，其心不快。
　　象曰：不拯其随，未退听也。

　　九三：艮其限，列其夤，厉其心。
　　象曰：艮其限，危薰心也。

　　六四：艮其身，无咎。
　　象曰：艮其身，止诸躬也。

　　六五：艮其辅，言有序，悔亡。
　　象曰：艮其辅，以中正也。

　　上九：敦艮，吉。
　　象曰：敦艮之吉，以厚终也。

                                 艮卦终