Subject: ~{Kp~}

From: [email-masked] (MINGHUI WANG)
Date: 14 Oct 1993 11:29:41 -0400

《易经》第四十一卦           损          山泽损         艮上兑下  

　　损：损，有孚，元吉，无咎，可贞，利有攸往？  曷之用，二簋可用
        享。

彖曰：损，损下益上，其道上行。损而有孚，元吉，无咎，可贞，利有攸
      往。 曷之用？ 二簋可用享；二簋应有时。损刚益柔有时，损益盈
      虚，与时偕行。

象曰：山下有泽，损；君子以惩忿窒欲。
      
　　初九：已事遄往，无咎，酌损之。
　　象曰：已事遄遄，尚合志也。

　　九二：利贞，征凶，弗损益之。
　　象曰：九二利贞，中以为志也。

　　六三：三人行，则损一人；一人行，则得其友。
　　象曰：一人行，三则疑也。

　　九四：损其疾，使遄有喜，无咎。
　　象曰：损其疾，亦可喜也。

　　六五：或益之，十朋之龟弗克违，元吉。
　　象曰：六五元吉，自上佑也。

　　上六：弗损益之，无咎，贞吉，利有攸往，得臣无家。
　　象曰：弗损益之，大得志也。

                                 损卦终