Subject: ~{N4<C~}

From: [email-masked] (MINGHUI WANG)
Date: 14 Oct 1993 11:48:00 -0400

《易经》第六十四卦           未济        火水未济       离上坎下  

　　未济：未济，亨，小狐汔济，濡其尾，无攸利。

彖曰：未济，亨；柔得中也。 小狐汔济，未出中也。 濡其尾，无攸利；
      不续终也。 虽不当位，刚柔应也。

象曰：火在水上，未济；君子以慎辩物居方。
      
　　初六：濡其尾，吝。
　　象曰：濡其尾，亦不知极也。

　　九二：曳其轮，贞吉。
　　象曰：九二贞吉，中以行正也。

　　六三：未济，征凶，利涉大川。
　　象曰：未济征凶，位不当也。

　　九四：贞吉，悔亡，震用伐鬼方，三年有赏于大国。
　　象曰：贞吉悔亡，志行也。

　　六五：贞吉，无悔，君子之光，有孚，吉。
　　象曰：君子之光，其晖吉也。

　　上九：有孚于饮酒，无咎，濡其首，有孚失是。
　　象曰：饮酒濡首，亦不知节也。

                                 未济卦终