Subject: ~{VPfZ~}

From: [email-masked] (MINGHUI WANG)
Date: 14 Oct 1993 11:46:10 -0400

《易经》第六十一卦           中孚        风泽中孚       巽上兑下  

　　中孚：中孚，豚鱼吉，利涉大川，利贞。

彖曰：中孚，柔在内而刚得中。 说而巽，孚，乃化邦也。 豚鱼吉，信及
      豚鱼也。 利涉大川，乘木舟虚也。 中孚以利贞，乃应乎天也。

象曰：泽上有风，中孚；君子以议狱缓死。
      
　　初九：虞吉，有他不燕。
　　象曰：初九虞吉，志未变也。

　　九二：鸣鹤在阴，其子和之，我有好爵，吾与尔靡之。
　　象曰：其子和之，中心愿也。

　　六三：得敌，或鼓或罢，或泣或歌。
　　象曰：可鼓或罢，位不当也。

　　六四：月几望，马匹亡，无咎。
　　象曰：马匹亡，绝上类也。

　　九五：有孚挛如，无咎。
　　象曰：有孚挛如，位正当也。

　　上九：翰音登于天，贞凶。
　　象曰：翰音登于天，何可长也。

                                 中孚卦终