Subject: ~{:c~}

From: [email-masked] (MINGHUI WANG)
Date: 14 Oct 1993 11:21:30 -0400

《易经》第三十二卦           恒          雷风恒         震上巽下  

　　恒：恒，亨，无咎，利贞，利有攸往。

彖曰：恒，久也。 刚上而柔下，雷风相与，巽而动，刚柔皆应，恒。 恒
      亨无咎，利贞； 久於其道也，天地之道，恒久而不已也。 利有攸
      往，终则有始也。日月得天，而能久照，四时变化，而能久成，圣
      人久於其道，而天化成；观其所恒，而天地万物之情可见矣！

象曰：雷风，恒；君子以立不易方。
      
　　初六：浚恒，贞凶，无攸利。
　　象曰：浚恒之凶，始求深也。

　　九二：悔亡。
　　象曰：九二悔亡，能久中也。

　　九三：不恒其德，或承之羞，贞吝。
　　象曰：不恒其德，无所容也。

　　九四：田无禽。
　　象曰：久非其位，安得禽也。

　　九五：恒其德，贞，妇人吉，夫子凶。
　　象曰：妇人贞吉，从一而终也。 夫子制义，从妇凶也。

　　上六：振恒，凶。
　　象曰：振恒在上，大无功也。

                                 恒卦终