Subject: ~{8o~}

From: [email-masked] (MINGHUI WANG)
Date: 14 Oct 1993 11:35:41 -0400

《易经》第四十九卦           革          泽火革         兑上离下  

　　革：革，己日乃孚，元亨利贞，悔亡。

彖曰：革，水火相息，二女同居，其志不相得，曰革。己日乃孚；革而信
      也。 文明以说，大亨以正，革而当，其悔乃亡。天地革而四时成，
      汤武革命，顺乎天而应乎人，革之时大矣哉！

象曰：泽中有火，革；君子以治历明时。
      
　　初九：巩用黄牛之革。
　　象曰：巩用黄牛，不可以有为也。

　　六二：己日乃革之，征吉，无咎。
　　象曰：己日革之，行有嘉也。

　　九三：征凶，贞厉，革言三就，有孚。
　　象曰：革言三就，又何之矣。

　　九四：悔亡，有孚改命，吉。
　　象曰：改命之吉，信志也。

　　九五：大人虎变，未占有孚。
　　象曰：大人虎变，其文炳也。

　　上六：君子豹变，小人革面，征凶，居贞吉。
　　象曰：君子豹变，其文蔚也。 小人革面，顺以从君也。

                                 革卦终