Subject: ~{n%~}

From: [email-masked] (MINGHUI WANG)
Date: 14 Oct 1993 11:27:12 -0400

《易经》第三十八卦           睽          火泽睽         离上兑下  

　　睽：睽，小事吉。

彖曰：睽，火动而上，泽动而下；二女同居，其志不同行；说而丽乎明，
      柔进而上行，得中而应乎刚；是以小事吉。天地睽，其事同也；男
      女睽，而其志通也；万物睽，而其事类也；睽之时用大矣哉！

象曰：上火下泽，睽；君子以同而异。
      
　　初九：悔亡，丧马勿逐，自复；见恶人无咎。
　　象曰：见恶人，以辟咎也。

　　九二：遇主于巷，无咎。
　　象曰：遇主于巷，未失道也。

　　六三：见舆曳，其牛制，其人天且劓，无初有终。
　　象曰：见舆曳，位不当也。 无初有终，遇刚也。

　　九四：睽孤，遇元夫，交孚，厉无咎。
　　象曰：交孚无咎，志行也。

　　六五：悔亡，厥宗噬肤，往何咎。
　　象曰：厥宗噬肤，往有庆也。

　　上六：睽孤， 见豕负涂，载鬼一车， 先张之弧，后说之弧，匪寇婚
          媾，往遇雨则吉。
　　象曰：遇雨之吉，群疑亡也。

                                 睽卦终