Subject: ~{=z~}

From: [email-masked] (MINGHUI WANG)
Date: 14 Oct 1993 11:24:39 -0400

《易经》第三十五卦           晋          火地晋         离上坤下  

　　晋：晋，康侯用锡马蕃庶，昼日三接。

彖曰：晋，进也。 明出地上，顺而丽乎大明，柔进而上行。 是以康侯用
      锡马蕃庶，昼日三接也。

象曰：明出地上，晋；君子以自昭明德。
      
　　初六：晋如，摧如，贞吉。 罔孚，裕无咎。
　　象曰：晋如，摧如；独行正也。 裕无咎；未受命也。

　　六二：晋如，愁如，贞吉。 受兹介福，于其王母。
　　象曰：受之介福，以中正也。

　　六三：众允，悔亡。
　　象曰：众允之，志上行也。

　　九四：晋如硕鼠，贞厉。
　　象曰：硕鼠贞厉，位不当也。

　　六五：悔亡，失得勿恤，往吉无不利。
　　象曰：失得勿恤，往有庆也。

　　上六：晋其角，维用伐邑，厉吉无咎，贞吝。
　　象曰：维用伐邑，道未光也。

                                 晋卦终