Subject: ~{=%~}

From: [email-masked] (MINGHUI WANG)
Date: 14 Oct 1993 11:40:21 -0400

《易经》第五十三卦           渐          山风渐         艮上巽下  

　　渐：渐，女归吉，利贞。

彖曰：渐之进也，女归吉也。 进得位，往有功也。进以正，可以正邦也。
      其位，刚得中也。 止而巽，动不穷也。

象曰：山上有木，渐；君子以居贤德，善俗。
      
　　初六：鸿渐于干，小子厉，有言，无咎。
　　象曰：小子之厉，义无咎也。

　　六二：鸿渐于磐，饮食囗囗，吉。
　　象曰：饮食囗囗，不素饱也。

　　九三：鸿渐于陆，夫征不复，妇孕不育，凶；利御寇。
　　象曰：夫征不复，离群丑也。 妇孕不育，失其道也。利用御寇，顺
          相保也。

　　六四：鸿渐于木，或得其桷，无咎。
　　象曰：或得其桷，顺以巽也。

　　六五：鸿渐于陵，妇三岁不孕，终莫之胜，吉。
　　象曰：终莫之胜，吉；得所愿也。

　　上九：鸿渐于逵，其羽可用为仪，吉。
　　象曰：其羽可用为仪，吉；不可乱也。

囗  = 彳 + 干 + 亍

                                 渐卦终