Subject: ~{BC~}

From: [email-masked] (MINGHUI WANG)
Date: 14 Oct 1993 11:42:27 -0400

《易经》第五十六卦           旅          火山旅         离上艮下  

　　旅：旅，小亨，旅贞吉。

彖曰：旅，小亨，柔得中乎外，而顺乎刚，止而丽乎明，是以小亨，旅贞
      吉也。 旅之时义大矣哉！

象曰：山上有火，旅；君子以明慎用刑，而不留狱。
      
　　初六：旅琐琐，斯其所取灾。
　　象曰：旅琐琐，志穷灾也。

　　六二：旅即次，怀其资，得童仆贞。
　　象曰：得童仆贞，终无尤也。

　　九三：旅焚其次，丧其童仆，贞厉。
　　象曰：旅焚其次，亦以伤矣。 以旅与下，其义丧也。

　　九四：旅于处，得其资斧，我心不快。
　　象曰：旅于处，未得位也。 得其资斧，心未快也。

　　六五：射雉一矢亡，终以誉命。
　　象曰：终以誉命，上逮也。

　　上六：鸟焚其巢，旅人先笑后号啕。 丧牛于易，凶。
　　象曰：以旅在上，其义焚也。 丧牛于易，终莫之闻也。

                                 旅卦终