Subject: ~{6&~}

From: [email-masked] (MINGHUI WANG)
Date: 14 Oct 1993 11:36:43 -0400

《易经》第五十卦             鼎          火风鼎         离上巽下  

　　鼎：鼎，元吉亨。

彖曰：鼎，象也。 以木巽火，亨饪也。 圣人亨以享上帝，而大亨以养圣
      贤。 巽而耳目聪明，柔进而上行，得中而应乎刚，是以元亨。

象曰：木上有火，鼎；君子以正位凝命。
      
　　初六：鼎颠趾，利出否，得妾以其子，无咎。
　　象曰：鼎颠趾，未悖也。 利出否，以从贵也。

　　九二：鼎有实，我仇有疾，不我能即，吉。
　　象曰：鼎有实，慎所之也。 我仇有疾，终无尤也。

　　九三：鼎耳革，其行塞，雉膏不食，方雨亏悔，终吉。
　　象曰：鼎耳革，失其义也。

　　九四：鼎折足，覆公囗，其形渥，凶。
　　象曰：覆公囗，信如何也。

　　六五：鼎黄耳金铉，利贞。
　　象曰：鼎黄耳，中以为实也。

　　上九：鼎玉铉，大吉，无不利。
　　象曰：玉铉在上，刚柔节也。

囗  = 饣 + 束  

                                 鼎卦终